Covid-19 ‘oral’ in Gauteng, strenger maatreëls nodigGautengse premier, David Makhura. (Foto: Twitter) Gauteng dryf tans die Covid-19-pandemie in Suid-Afrika met ’n skerp toename in Covid-19-gevalle in elke streek van dié provinsie. Dit sluit in Johannesburg, Tshwane, Ekurhuleni, Sedibeng en die Wes-Rand. David Makhura, premier van Gauteng, en sy uitvoerende raad versoek nou dat “strenger, geteikende en gelokaliseerde” afsonderingsregulasies vir die volgende twee weke in dié provinsie ingestel word. “Die virus is oral in die provinsie,” het prof. Bruce Mellado, lid van die premier se advieskomitee oor Covid-19, Donderdag tydens ’n mediakonferensie gesê. Prof. Bruce Mellado, lid van Makhura se advieskomitee oor Covid-19. (Foto: Verskaf) Kommer heers veral nadat Gauteng Woensdag altesame 10 806 nuwe bevestigde Covid-19-gevalle aangemeld het. Dié syfer is hoër as die hoogste aantal daaglikse gevalle gedurende die eerste én tweede virusgolwe. Dít terwyl Gauteng volgens Mellado nog nie die piek van sy derde virusgolf bereik het nie. Dié provinsie dra tans by tot tweederdes van die nasionale aantal daaglikse infeksies en handhaaf in dié stadium ’n daaglikse positiwiteitskoers van 37%. Dit beteken dat minstens een uit elke drie Gautengers in dié stadium waarskynlik positief vir Covid-19 sal toets. Strenger afsondering Volgens dr. Mary Kawonga, voorsitter van die premier se advieskomitee oor Covid-19, blyk dit dat nóg vlak 1, nóg vlak 2 óf vlak 3 van afsondering al ’n uitwerking op Gauteng se toenemende aantal Covid-19-gevalle gehad het. Sy het wel verduidelik hoewel vlak 3 ná agt dae nog geen uitwerking gehad het nie, kan dit tot twee weke duur voordat ’n strenger afsondering ’n verskil kan maak. Dr. Mary Kawonga, voorsitter van Makhura se advieskomitee oor Covid-19. (Foto: Verskaf) Kawonga beveel aan dat ’n “hibriede” afsonderingsvlak in Gauteng ingestel word. Dít behels vlak 3-afsonderingsregulasies met sommige van vlak 4 se maatreëls wat ook geld. Kawonga sê voorts ’n vlak 5-afsondering is hoegenaamd nie ’n opsie nie aangesien dit nié net rampspoedig vir die provinsie se ekonomie sal wees nie, maar boonop te laat is daarvoor. Toename in hospitaalopnames Makhura het op sy beurt gesê sy uitvoerende raad het vir nog hospitaalbeddens en gevolglik meer hospitaalpersoneel by die nasionale departement van gesondheid gevra. Dít aangesien ’n toename in hospitaalopnames ’n week of selfs twee ná ’n toename in nuwe gevalle sal volg. Dele van die Charlotte Maxeke-hospitaal in Johannesburg word om dié rede weer oopgestel terwyl die provinsiale wetgewer elke moontlike beskikbare hospitaalbed wil benut. “Hospitaalopname gaan ’n probleem wees, of die provinsie al sy piek bereik het of nie,” het Makhura gesê. “Die momentum van die derde golf is op ’n ander vlak as die eerste of tweede golf. Ons sal alles in ons vermoë doen om meer hospitaalbeddens te bekom.” Inentings Nomsa Mmope, tussentydse bedryfshoof van die Gautengse departement van gesondheid, het vanmiddag op haar beurt gesê inenting is in dié stadium Gautengers se beste kans om ernstige siekte, hospitaalbehandeling of sterfte weens Covid-19 te voorkom. Mmope het gesê die departement merk op dat mense huiwerig is om hulle teen Covid-19 te laat inent, hoewel meer as 584 000 mense in die provinsie al die entstof ontvang het. Die meeste inentings is in Johannesburg gedoen, gevolg deur Tshwane en Ekurhuleni. Nomsa Mmope, tussentydse bedryfshoof van die Gautengse departement van gesondheid. (Foto: Verskaf) Daar is tans 195 inentingspersele oor die hele Gauteng. Altesame 373 741 Gautengers ouer as 60 jaar is reeds teen Covid-19 ingeënt. Dit kom neer op slegs 28% van die provinsie se geteikende bevolking van 1 300 000. Altesame 92% (197 026) van die provinsie se gesondheidswerkers het egter al die entstof ontvang terwyl 10 050 in die onderwyssektor sedert gister ingeënt is. Die departement beoog om meer as 125 000 in dié sektor te bereik.